Verkkoliikenneyhtiö Anvian osakkeenomistajat kokevat, että Elisa on yrittänyt ostaa heiltä osakkeita halventavaan ja vähättelevään sävyyn.Pohjanmaalla on käynnissä tunteita kuumentava yritysvaltaus.

Elisa kertoo tehneensä tähän mennessä tuhansia kauppoja Anvian osakkeista. PEKKA KARHUNEN/KL

Elisa on kasvattanut osuuttaan Suomen neljänneksi suurimmasta teleoperaattorista Anviasta vuodesta 2014 saakka.

Huhtikuun lopussa Elisa oli Anvian suurin omistaja 35,9 prosentin osuudella. Kasvattaakseen omistusosuuttaan Anviasta Elisa on ottanut yhteyttä tuhansiin sen osakkeenomistajiin ympäri Suomea.

Elisa on tarjonnut Anvian osakkeesta omistajille 2 000 euroa. Kampanjaa on jatkettu useita kertoja. Uusin tarjous on voimassa 6.5. asti. Ostotarjouksia Elisa on tehnyt puhelimitse, kotikäynneillä ja kirjeitse.

Osa Iltalehden haastattelemista Anvian osakkeenomistajista kuvailee Elisan tekemiä tarjouksia törkeiksi. Pahimmillaan yhdelle osakkeenomistajalle on soitettu jopa 15 kertaa. Yksi Iltalehdelle puhuneista naisista kuvaili, että Elisa kohteli häntä kuin idioottia.

Vähättelevä sävy

Seinäjoella asuva nainen kertoo Iltalehdelle, että Elisan ostotarjousten sävy on ollut röyhkeä.

– Kuinka röyhkeästi joku voi yrittää ostaa osakkeita. Elisalta haukuttiin Anviaa ja sanottiin, että osingot tulevat pienenemään, kun firmalla menee niin huonosti. Keskustelua käytiin halventavaan, vähättelevään sävyyn.

Elisa on yrittänyt ostaa osakkeita myös naisen vanhalta äidiltä.

– Silloin he halusivat valtakirjan, kun kerroin, ettei äiti ole myymässä osakkeita. Sanoivat, että liikkuvat siellä päin, voivat tulla hakemaan valtakirjaa. Monet vanhat ihmiset ovat menneet halpaan, kun Elisa väitti Anvialla menevän niin huonosti, että nyt kannattaa myydä, nainen sanoo.

Nainen sanoo kantavansa huolta siitä, että Elisalle päätyessään Anvia ei enää ylläpitäisi Pohjanmaan palveluja samalla tavalla kuin ennen.

15 puhelua

Seinäjoella asuva mies kertoo saaneensa Elisalta jo 15 puhelua, joissa on yritetty ostaa hänen omistamiaan Anvian osakkeita. Pahimpana viikkona puheluita tuli neljä.

– Puheluissa ei ole ollut painostamista, mutta Elisa yrittää väsyttää asiakasta. Samalla viikolla on soitellut monia eri henkilöitä.

– Muutamat puhelut ovat olleet mollaamista Anvian liiketoiminnasta. Sanovat, että kun Anvia on nyt mennyt myymään ydinliiketoimintansa. Että ei ole mitään järkeä Anvian touhussa.

Mies kertoo, että 2 000 euron osakehinnan lisäksi Elisa on tarjonnut hänelle etuja ja alennuksia Elisan liittymistä.

Postia paljon

Professori Timo Rothovius pitää Elisan ostoyrityksiä normaalina toimintana. ILKKA KOSKINEN / LKA

Seinäjoella asuva Mikko Aila omistaa myös Anvian osakkeen. Hän sanoo kokeneensa Elisan kaupanteon epärehelliseksi.

–He sanoivat, että maksavat 2 000 euroa ja lisäksi saan 600 euroa palveluina ja tavaroina. Sanoin myyväni, jos antavat suoraan käteen 2 600 euroa. Tähän ei kuitenkaan suostuttu.

Ailalle on tullut postissa myös kolme eri kertaa pyyntöjä antaa valtakirja Anvian kokoukseen.

– Postia on tullut paljon, roskakori on puolillaan. Vastauskirjeet ja valtakirjat ovat siinä mukana.

Elisa selvittää

Elisan talous- ja rahoitusjohtaja

Jari Kinnunen

sanoo, että 15 puhelua yhdelle osakkeenomistajalle ei kuulosta normaalilta.

– Jos tällaista on tapahtunut, se voidaan kyllä selvittää. Jos epäkohtia on, ne ilman muuta korjataan. Kauppoja on tehty tuhansia kappaleita. Pääsääntöisesti olemme saaneet positiivista palautetta, että osakkeen myynti on tehty helpoksi, Kinnunen sanoo.

Kinnusen mukaan Elisalla ei ole syytä vähätellä Anviaa.

– Näemme, että Anviassa on paljon osaamista ja tulevaisuuden potentiaalia. Kaikkia osakkeenomistajia yhtiön tuloskehitys jonkun verran kuitenkin huolestuttaa.

Kinnunen kiistää, että osakkeenomistajille olisi tarjottu eri hintoja. Kaikille maksetaan 2 000 euroa osakkeelta.

– Mitään erillisiä tarjouksia osakkeen myyjille ei ole. Toki meillä on kampanjoita kaikille asiakkaille voimassa, mutta ne ovat kaikille. Usein asiakkaat ovat ottaneet itse liittymäasiat esille osakemyyntikeskustelun yhteydessä.

Miksi Elisa haluaa kasvattaa osuuttaan Anviassa?

– Anvia toimii mielenkiintoisella alueella Pohjanmaalla. Uskomme, että on mahdollista parantaa liiketoimintaa yhdistämällä Anvian ja Elisan osaamista. Pystymme palvelemaan asiakkaita entistä paremmin ja tuomaan uusia palveluita asiakkaiden saataville.

Professori: Tyypillistä toimintaa

Laskentatoimen ja rahoituksen professori Timo Rothovius Vaasan yliopistosta on seurannut Elisan ja Anvian tapausta.Hän pitää Elisan osakkeiden ostoyrityksiä tyypillisenä.

– Jos on tämän tyyppinen valtaus, niin kyllä soitellaan kotiin ja yritetään saada osakkeenomistajia kiinni. Kotona käymistäkään ei ole kielletty.

15 soittokertaa Rothovius pitää kuitenkin huolestuttavana määränä.

– Vähempi yhteydenotto kyllä riittää, jos sanoo, ettei ole kiinnostunut. Soittokertojen määrä riippuu kuitenkin kovasti siitä, mitä osakkeenomistaja on vastannut soittajille.

Rothovius uskoo, että Elisa jatkaa vielä osakkeiden ostoyrityksiä.

– Elisan tavoitteena on saada Anvian hallitus miehitettyä omilla kavereillaan. Tilanne on nyt kiikunkaakin, joten Elisa jatkaa osakkeiden ostamista kunnes sillä on määräenemmistö. Jos Elisa saa puolet osakkeista käsiinsä, sitten peli on selvä. Jo nyt Elisalla on yhtiökokouksessa ehkä enemmistö, koska kaikki osakkeenmonistajat eivät tule paikalle. Varmuuden vuoksi sen kannattaa kuitenkin ostella osakkeita edelleen.

Rothovius sanoo, että Elisa saa kyllä tarjota osakkeista eri hinnan eri myyjille. Nyt se on kuitenkin julkisuudessa sanonut maksaneensa kaikille 2 000 euroa.

– Jos Elisa on oikeasti maksanut yli 2 000 euroa, sitten se on valehdellut.